ROZHODNUTIE KOMISIE
z 23. októbra 2006,
ktorým sa pozastavuje konečné antidumpingové clo na dovoz feromolybdénu s pôvodom v Čínskej ľudovej republike uložené nariadením (ES) č. 215/2002
(2006/714/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), najmä na jeho článok 14 ods. 4,
po porade s poradným výborom,
keďže:
A. POSTUP
(1)
Nariadením (ES) č. 215/2002 z 28. januára 2002 (2) Rada uložila konečné antidumpingové clo na dovoz feromolybdénu s pôvodom v Čínskej ľudovej republike (ďalej len „ČĽR“), ktorý je zaradený pod kód KN 7202 70 00 (ďalej „príslušný výrobok“). Sadzba antidumpingového cla je 22,5 %.
(2)
Komisii boli poskytnuté informácie o zmene trhových podmienok, ktoré nastali po pôvodnom období prešetrovania (t. j. od 1. októbra 1999 do 30. septembra 2000) a ktoré by mohli byť dôvodom na pozastavenie v súčasnosti platných opatrení v súlade s článkom 14 ods. 4 základného nariadenia. Následne Komisia preskúmala, či by bolo takéto pozastavenie opodstatnené.
B. DÔVODY
(3)
Článkom 14 ods. 4 základného nariadenia sa stanovuje, že v záujme Spoločenstva môžu byť antidumpingové opatrenia pozastavené za podmienky, že dôjde k takej dočasnej zmene trhových podmienok, na základe ktorej je nepravdepodobné, že by znovu došlo k ujme. Výrobné odvetvie Spoločenstva musí mať však možnosť predložiť svoje pripomienky a tieto sa musia zohľadniť. V článku 14 ods. 4 sa ďalej uvádza, že príslušné antidumpingové opatrenia možno kedykoľvek obnoviť, ak dôvod na ich pozastavenie už nemožno uplatňovať.
(4)
V mene niekoľkých používateľov príslušného výrobku spoločnosť Eurofer tvrdila, že od obdobia prešetrovania sa situácia na trhu zmenila. Navrhovatelia v pôvodnom prešetrovaní a iní výrobcovia Spoločenstva príslušného výrobku, ktorých zastupuje asociácia Euroalliages, predložili v súvislosti s týmito tvrdeniami svoje pripomienky a uskutočnila sa predbežná výmena názorov.
(5)
Od konečného uloženia opatrení vo februári 2002 sa dovoz z Číny podstatne znížil. Štatistiky Eurostatu poukazujú na pokles z cca. 12 KT v roku 2001 na takmer žiaden dovoz v období od 1. apríla 2005 do 31. marca 2006. Asociácia Euroalliages vypočítala vyššie percento prieniku s dovozom vyšším ako 1 KT, ktoré zakladala na tvrdení, že určitý dovoz s deklarovaným povôdom v Holandsku bol v skutočnosti čínskeho pôvodu. V každom prípade je významný pokles prieniku dovozu jasný i za takéhoto predpokladu.
(6)
Pokiaľ ide o dovoz z iných tretích krajín, tento sa zvýšil z cca. 2,7 KT na 10,7 KT, čím sa čiastočne nahradil pokles dovozu z Číny. Spotreba vzrástla o 14 %.
(7)
Trhové ceny v Spoločenstve sa zvýšili z cca. 8 EUR/kg počas pôvodného OP na cca. 80 EUR/kg v roku 2005 a v roku 2006 sú v rozsahu cca. 60 EUR/kg. Rovnaký trend možno pozorovať aj na iných hlavných svetových trhoch.
(8)
Spomedzi všetkých faktorov, ktoré zainteresované strany uviedli, je hlavným dôvodom tohto zvýšenia cien pravdepodobne nedostatok spaľovacích kapacít, t. j. kapacít, ktoré menia koncentrát molybdénu na oxid molybdénu (ktorý sa ďalej mení na feromolybdén). Na základe tohto určujúceho faktora sa do veľkej miery vysvetľuje nárast cien a nerovnováha dopytu-ponuky, ktorú tento faktor spôsobil na trhu Spoločenstva. Na základe predložených informácií sa zdá, že v priebehu roka 2007 sa so všetkou pravdepodobnosťou zabezpečí dostatok spaľovacích kapacít z dôvodu vytvorenia nových spaľovacích kapacít.
(9)
Pokiaľ ide o výrobné odvetvie Spoločenstva je potrebné poznamenať, že od uloženia opatrení sa situácia vo výrobnom odvetví Spoločenstva zlepšila. Objem predaja a výroby sa zvýšil o 25 % a 5 % v uvedenom poradí, čím sa dosiahol podiel na trhu cca. 26 %. Zlepšila sa aj ziskovosť. I napriek tomu, že výrobné odvetvie Spoločenstva nie vždy dosiahlo normálnu úroveň zisku 5 %, ktorá sa stanovila počas pôvodného prešetrovania, posilnilo o takmer 5 percentuálnych bodov a stalo sa tak ziskovým.
(10)
Vývozné ceny Číny do tretích krajín zaznamenali rovnaký rastúci trend (ako už bolo vysvetlené), ktorý poukazuje na to, že v prípade pozastavenia opatrení je ich zníženie v krátkom časovom horizonte na takú úroveň, ktorá by opätovne spôsobila ujmu, nepravdepodobné.
(11)
Neboli zistené žiadne skutočnosti, ktoré by potvrdili, že toto pozastavenie nie je v záujme Spoločenstva.
C. ZÁVER
(12)
Na záver, vzhľadom na dočasnú zmenu trhových podmienok, a najmä vzhľadom na vysokú úroveň cien príslušného výrobku na trhu Spoločenstva, ktorá je podstatne vyššia ako úroveň poškodzujúcej ujmy, ktorá sa stanovila v pôvodnom prešetrovaní, a vzhľadom na údajnú nerovnováhu dopytu-ponuky príslušného výrobku sa predpokladá, že po pozastavení opatrení opätovne nedôjde k ujme spojenej s dovozom príslušného výrobku s pôvodom v ČĽR. V súlade s článkom 14 ods. 4 základného nariadenia sa preto navrhuje pozastaviť platné opatrenia na obdobie deviatich mesiacov.
(13)
Podľa článku 14 ods. 4 základného nariadenia Komisia oznámila výrobnému odvetviu Spoločenstva svoj zámer pozastaviť platné antidumpingové opatrenia. Výrobnému odvetviu Spoločenstva sa poskytla možnosť predložiť svoje pripomienky. Výrobné odvetvie Spoločenstva proti pozastaveniu platných antidumpingových opatrení nenamietalo.
(14)
Komisia preto považuje všetky podmienky na pozastavenie uloženého antidumpingového cla príslušného výrobku za splnené v súlade s článkom 14 ods. 4 základného nariadenia. Antidumpingové clo uložené nariadením (ES) č. 215/2002 by sa preto malo pozastaviť na obdobie deviatich mesiacov.
(15)
Komisia bude monitorovať vývoj dovozu a cien príslušného výrobku. V prípade, že kedykoľvek dôjde k opätovnému zvýšeniu objemu dovozu príslušného výrobku z ČĽR za dumpingové ceny, čo následne spôsobí ujmu výrobnému odvetviu Spoločenstva, Komisia znovu uloží antidumpingové clo prostredníctvom zrušenia súčasného pozastavenia,
PRIJALA TOTO ROZHODNUTIE:
Článok 1
Týmto sa konečné antidumpingové clo uložené nariadením Rady (ES) č. 215/2002 o dovoze feromolybdénu zaradeného pod kód KN 7202 70 00 s pôvodom v Čínskej ľudovej republike zrušuje na obdobie deviatich mesiacov.
Článok 2
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
V Bruseli 23. októbra 2006